Document ID: 32014R1147

KOMISIJOS ĮGYVENDINIMO REGLAMENTAS (ES) Nr. 1147/2014
2014 m. spalio 23 d.
kuriuo iš dalies keičiamas Tarybos reglamentas (EB) Nr. 2368/2002, įgyvendinantis Kimberley proceso sertifikavimo schemą dėl tarptautinės prekybos neapdorotais deimantais
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2002 m. gruodžio 20 d. Tarybos reglamentą (EB) Nr. 2368/2002, įgyvendinantį Kimberley proceso sertifikavimo schemą dėl tarptautinės prekybos neapdorotais deimantais (1), ypač į jo 20 straipsnį,
kadangi:
(1)
Reglamento (EB) Nr. 2368/2002 II priede pateiktas Kimberley proceso sertifikavimo schemos dalyvių ir jų tinkamai paskirtų kompetentingų institucijų sąrašas;
(2)
2014 m. spalio 8 d. Kimberley proceso sertifikavimo schemos pirmininkas paskelbė pranešimą dėl Jungtinių Tautų Saugumo Tarybos rezoliucijos 2153 (2014) 13 dalies, kuria nutraukiamos priemonės, kuriomis buvo draudžiama visoms valstybėms importuoti visų rūšių neapdorotus deimantus iš Dramblio Kaulo Kranto. Kimberley proceso sertifikavimo schemos pirmininko pranešimu visų dalyvių paprašyta imtis veiksmų atnaujinti prekybą deimantais su Dramblio Kaulo Krantu. Todėl reikėtų peržiūrėti II priede pateiktą dalyvių sąrašą;
(3)
be to, reikėtų atnaujinti II priede nurodytą Kambodžos ryšių palaikymo institucijos adresą;
(4)
Reglamento (EB) Nr. 2368/2002 II priedas turėtų būti atitinkamai iš dalies pakeistas;
(5)
siekiant užtikrinti, kad šiuo reglamentu nustatytos priemonės būtų veiksmingos, jis turėtų įsigalioti nedelsiant,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2368/2002 II priedas pakeičiamas šio reglamento priedo tekstu.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. spalio 23 d.

Labels: 3
14
18